Title: 3. Kunnioitus ja etiikka: lapset kuvissa
Course: Vastuullisena kansalaisena maailmalla 2021 > Section: EETTINEN VIESTINTÄ

Tässä tehtävässä on tavoitteena pohtia, miten kehittyvien maiden lapsia voisi kuvata mahdollisimman eettisesti, ihmisoikeuksia kunnioittaen.

Lasten kuvien käyttäminen viestinnässä on monimutkainen asia, jonka yhteydessä on pohdittava esimerkiksi sitä, miten voidaan taata lapsen oikeuksien ja yksityisyydensuojan toteutuminen, mutta samalla viestiä realistisesti kehittyvien maiden todellisuudesta, herättää ihmisten huomio ja saada heidät toimimaan kehittyvien maiden lasten puolesta.

Varminta eettisestä näkökulmasta olisi käyttää kuvia, joissa lapset on kuvattu kaukaa ja joista heitä ei voi tunnistaa tai kuvissa voidaan käyttää näyttelijöitä. Jääkö tällöin kuitenkin asioita myös kuvaamatta ja kertomatta?

Lisäksi myös kuvateksteillä on paljon vaikutusta siihen, millaisessa valossa kuva näyttäytyy ja millaista kuvaa se välittää kehittyvistä maista.

Kuvasto kehittyvistä maista on myös onneksi muuttunut jo paljon esimerkiksi aiemmin yleisesti käytetystä ”kärpäskuvastosta”: 1990-luvulle asti kuvastossa esillä olivat usein nälkiintyneet, pallovatsaiset lapset, kärpäsiä kasvoillaan. Tällaiset kuvat herättävät ihmisten sympatian ja saavat heidät lahjoittamaan rahaa, mutta lapsen yksityisyydensuoja sekä kuvien etiikka kärsivät. Nykyään kuvasto on jo paljon monipuolisempaa ja eettiset kysymykset huomioidaan paremmin.

Katso tarkkaan alla olevia kuvia.

Valitse kaksi kuvaa, ja vastaa niiden osalta näihin kysymyksiin (noin 1/2 sivun vastaus per kuva):

1. Mihin huomiosi kiinnittyy kuvassa?

2. Onko kuvan lapsi esitetty kunnioittavalla tavalla?

3. Haluaisitko itsestäsi julkaistavan samanlaisen kuvan?

4. Mitä ajattelisit, jos löytäisit kyseisen, sinusta otetun kuvan internetistä 10 vuoden jälkeen?

5. Pätevätkö samat yksityisyydensuojan periaatteet suomalaiseen nuoreen, nepalilaiseen keskiluokkaiseen nuoreen, haavoittuvassa asemassa olevaan nuoreen (esimerkiksi lapsityöläinen) ja hätätilanteessa (esim. luonnonkatastrofin jälkeen) olevaan nuoreen?

Lähde: Interpedia: Kenen äänellä