Title: Mitä on kulttuuri?
Course: Vastuullisena kansalaisena maailmalla 2021 > Section: KULTTUURINEN MONINAISUUS

Kulttuuria kuvataan usein jäävuorella: vain pieni osa on helposti näkyvissä vedenpinnan päällä, kuten vaatetus, juhlat, tervehtimistavat, kieli, ruoka tai taiteet. Suurin osa kulttuurissa jaetuista arvoista, normeista ja uskomuksista ovat uuteen kulttuurin tutustuvalle pinnan alla, näkymättömissä. Ne muodostavat kuitenkin tärkeän perustan, jolle toimintatavat nojaavat.

Esimerkiksi tervehtiminen on näkyvää kulttuuria, mutta sen taustalla ovat usein ajatukset siitä, miten suhtaudutaan eri-ikäisiin, erilaisiin arvoasemiin (esim. johtaja/opettaja) tai sukupuoliin, sekä henkilökohtaiseen tilaan.

Kulttuuri toimii linssinä, jonka läpi katsomme elämää. Se vaikuttaa siihen miten ajattelemme ja toimimme jokapäiväisessä arjessa: koulussa, kaupassa, puistossa, bussissa, työpaikoilla.

- Millaista aikakäsitystä pidetään tärkeänä?
- Miten tilaa käytetään?
- Mikä on oikeudenmukaista?
- Mitä pidetään kauniina?
- Mitä on ystävyys?
- Miten lapsia tulisi kasvattaa?
- Miten työpaikalla käyttäydytään?

Tulkitsemme tilanteita sen linssin läpi, joka meille on muodostunut oman kulttuuritaustamme kautta. Ajattelemme helposti, miten asioiden pitäisi olla oppimamme kulttuurin näkökulmasta katsottuna.

Toisaalta kulttuuria ei pitäisi nähdä muuttumattomana ja ikuisena. Kulttuuri siirtyy sukupolvelta toiselle, mutta myös uudistuu sukupolvien myötä.

Meistä jokaisella on moninainen kulttuuri-identiteetti, jossa taustatekijät muokkaavat sitä, kuka minä olen, ja mikä ulottuvuus eri tilanteissa merkitsee eniten. Esimerkiksi etninen tausta, äidinkieli, luokka/sosiaaliryhmä, ikä, sukupuoli, seksuaali-identiteetti, asuinpaikka (kaupunki/maaseutu), maailmankatsomus tai uskonto, kyvyt tai vammat vaikuttavat omaan identiteettimme. Ympäristö, ikä tai elämänmuutokset muuttavat myös identiteettiämme elämän varrella.

Mitä omaan identiteettiisi kuuluu tällä hetkellä? Oletko sisko, jalkapalloilija, opiskelija, partiolainen tai jonkun alan ammattilainen? Oletko suomalainen, maailmankansalainen, tai savolainen?

Kulttuurienvälinen osaaminen on moninaisuuden kohtaamista myönteisellä tavalla, kykyä toimia erilaisten ihmisten kanssa ja sopeutua joustavasti muuttuviin kulttuurisiin tilanteisiin. Se on ymmärrystä jokaisen ihmisen yhdenvertaisuudesta, ja jokaisen kulttuurisen taustan arvokkuudesta.

Kulttuurienväliseen osaamiseen kuuluu asenteita, kuten kunnioitus, avoimuus ja uteliaisuus; tietoja, kuten tietoisuus omasta itsestä, kulttuurista ja sen merkityksistä, sekä kielen ja kulttuurin yhteyksistä; ja taitoja kuunnella, havainnoida, tulkita, analysoida ja arvioida erilaisia tilanteita sekä suhtautua muihin ihmisiin empaattisesti (Deardorff, 2006).

Tietoisuus itsestä, omasta kulttuuri- ja ammatti-identiteetistä on olennainen osa kulttuurienvälistä oppimista. Toisaalta itsetietoisuus ja ymmärrys omasta kulttuurista vahvistuvat ehkä eniten juuri silloin, kun kohtaa eri tavalla ajattelevia ja toimivia ihmisiä - esimerkiksi kansainvälisellä vaihtojaksolla. Siksi vaihtojakso onkin erinomainen mahdollisuus haastaa itseään ja ajatteluaan: voit ehkä lisätä omaan kulttuuri-identiteettiisi jotakin uutta, ja nähdä suomalaisuuden tai oman kulttuurisi aivan toisenlaisessa valossa kuin ennen.