Title: Kehonkieli = sanaton viestintä = nonverbaalinen viestintä
Course: Vastuullisena kansalaisena maailmalla 2021 > Section: EETTINEN VIESTINTÄ

Kehonkieli on ensimmäinen äidinkielemme. Joidenkin tutkimusten mukaan jopa 90 prosenttia viestinnästämme muodostuu muusta kuin puhutusta kielestä. Tähän muuhun – ei-kielelliseen eli sanattomaan eli nonverbaaliin – viestintään kuuluu mm:

- kasvojen ilmeet
- eleet
- asennot ja tilan käyttö
- äänen sävy ja voimakkuus
- puheen nopeus ja rytmi
- värit, vaatetus, korut, tuoksut yms.

Jos puhutussa kielessä äänen sävy ja voimakkuus ovat ristiriidassa sanojen sisällön kanssa, uskomme sävyn ja voimakkuuden. Jos ääni ja kehonkieli ovat ristiriidassa, ja kuulemme molemmat, uskomme lähes poikkeuksetta kehonkieltä. Keho voittaa äänen, sävy sanan. Näin ajateltuna kielitaitoon kuuluu paljon muutakin kuin sanat.

Ei-kielellinen viestintäkään ei valitettavasti ole kaikilta osin kaikkialla samanlaista:

https://www.nainen.com/kehon-kielen-merkityksissa-on-valtavia-maakohtaisia-eroja/

Eleillä voidaan myös rakentaa yhteisymmärrystä, vaikka puhutussa kielessä olisi haasteita: ne helpottavat puheen seuraamista, täsmentävät sanottua ja auttavat ratkaisemaan sanastollisia ongelmia. Keskustelukumppanin eleiden matkimisella osoitetaan ymmärtämistä ja halua toimia yhteistyössä.

Mitä ovat SOFTEN-viestit?

Ottamalla tietoisesti käyttöösi soften-viestit silloin, kun puhuja ilmeisesti tarvitsee tukea, autat häntä ja edistät koko vuorovaikutustilannetta.

Soften-viestejä ovat

Smile = hymy. Kaikki myönteisyyttä ja empatiaa ilmaisevat ilmeet hymystä lähtien.

Open = avoin. Avoin asento. Kääntyminen puhekumppaniin päin, kädet sivuilla tai levitettyinä. Ei kädet puuskassa, eikä istuessa jalkaa toisen päälle.

Forward = eteenpäin. Kallistuminen puhekumppaniin päin ja pään kääntäminen häneen suuntaansa. Istuttaessa lievä etunoja puhujaan päin.

Touch = kosketus. Puhekumppanin koskettaminen: kättely, halaus tms. tervehdittäessä, läheisyys ja mahdollisesti kevyt kosketus olalle tms. keskusteltaessa

Eye contact = katsekontakti. Lämmin, tarkkaavainen katse puhujan silmiin tai häneen päin. Ei tarkoita herkeämätöntä tuijotusta.

Nod = nyökkäys. Hyväksyvät nyökkäykset ja muut eleet, jotka viestivät kuuntelemisesta.

Soften-viestien käyttäminen on kulttuurisidonnaista. Suomalaisessa viestinnässä kuuntelemisen merkit – nyökkäykset, kosketus jne. – ovat yleensä hyvin huomaamattomia verrattuna esim. Välimeren maiden tapoihin.

Suomalainen on keskimäärin huomattavasti passiivisempi kuuntelija kuin esimerkiksi saksalainen, ranskalainen tai amerikkalainen. Keski- ja eteläeurooppalaiseen sekä pohjoisamerikkalaiseen kuuntelemiseen kuuluvat innostuneet huudahdukset ja keskeyttävät kysymykset, jotka eivät yleensä kuulu suomalaisen tapaan kuunnella. Suomalainen kuuntelija myös elehtii ja liikehtii vähemmän.

Erilaisesta kulttuuritaustasta tulevat voivat tulkita hiljaisen kuuntelijan passiiviseksi, välinpitämättömäksi, pelottavaksi tai jopa hidasälyiseksi. Toiselle osapuolelle tuttujen ja odotettujen reaktioiden puuttuminen voidaan tulkita myös yhteyden katkeamiseksi. Tästä syystä suomalainen voi saada esim. yhdysvaltalaiselta tai italialaiselta keskustelukumppaniltaan toistuvasti huolehtivia kysymyksiä: ”Ymmärsitkö sinä?”

Lähde: Päivi Vartiainen-Ora (2005). Ymmärräks sää? Työyhteisöjen monikulttuurisuuskoulutus. http://www.tyoelamanverkko-opisto.fi/materials/ymmrrks.pdf