Title: Eettisen viestinnän periaatteet
Course: Vastuullisena kansalaisena maailmalla 2021 > Section: EETTINEN VIESTINTÄ

Pohdi näitä kysymyksiä tehtäviä tehdessäsi:

Kun kuvaat kirjallisesti tai kuvien avulla itsellesi vierasta kulttuuria...

...perustuuko kirjoitus koettuun ja elettyyn elämään vai mielikuvitukseen tai yleisiin käsityksiin elämästä kyseisessä paikassa?

...mietitkö kenen näkökulmasta asiat on esitetty?

...ketkä ovat aktiivisia toimijoita ja ketkä taas kuvataan passiivisina siten, että heidän elämässään tapahtuvat käänteet ovat seurausta muiden teoista?

...millaisen kuvan teksti tai kuvat antavat kuvatuista ihmisistä, heidän elämästään, kotimaastaan?

...miten itse kokisit, jos olisit vastaavan kuvauksen tai kirjoituksen kohteena?

...kuvaatko haavoittuvassa asemassa tai syrjinnän vaarassa olevia ihmisiä arvostavalla ja kunnioittavalla tavalla liioittelematta heidän hätäänsä tai tekemättä heistä passiivisia toiminnan kohteita?

...kuvaatko ihmiset yleisesti aktiivisina toimijoina omassa elämässään ja yhteiskunnassa?

...edistätkö sukupuolten välistä tasa-arvoa varmistamalla, että tekstit tai kuvat eivät vahvista yksipuolista kuvaa eri sukupuolista?

...ethän esitä Suomea, Eurooppaa tai länsimaita kehittyviä maita erityisempinä tai erinomaisempina?

...vältätkö liittämästä ihmisiin oletuksia, stereotypioita ja ennakkoluuloja esimerkiksi ihonvärin tai etnisen taustan takia?

KUVAT

Kuvat ja visuaaliset viestit vaikuttavat ihmisten maailmankuviin, mielipiteisiin, asenteisiin ja uskomuksiin. Ne jäävät myös helposti mieleen. Kuvat sisältävät aina monenlaisia merkityksiä. Kuvavalinnat eivät koskaan ole yhdentekeviä. Siksi on tärkeää, että:

☐ Tiedostat, millaista informaatiota valittu kuva sisältää ja mitä jää tai jätetään kuvan ulkopuolelle. Varmistat, että teksti ja kuvateksti tukevat kuvan ymmärtämistä ja tulkintaa.

 ☐ Huolehdit siitä, että kuvavalinnat ovat riittävän monipuolisia eivätkä vahvista stereotyyppistä kuvaa käsiteltävästä asiasta (kulttuuri, maanosa, tapahtuma tai tilanne) tai ihmisryhmästä.

 ☐ Varmistat, että henkilöt kuvissa esitetään arvokkaasti, moninaisuutta kunnioittaen ja heistä tarjotaan riittävästi tietoa (kuvauspaikka, kuvassa esiintyvien ihmisten nimet, kuvaajan tiedot).

☐ Kiinnität erityistä huomiota vähemmistöjen ja syrjinnän vaarassa olevien ryhmien kuviin ja varmistat, että kuvat  esittävät heidät aktiivisina toimijoina omassa elämässään.

Lue lisää erityisesti lapsiin liittyvästä eettisestä viestinnästä UNICEFin sivuilta: https://www.unicef.fi/tiedotus/eettiset-ohjeet-lapsista-raportointiin/